Ο Αλαν Γκρηνσπαν προειδοποιεί για μεγαλύτερη διολίσθηση της αμερικανικής οικονομίας. - 2001-07-30
Χαμηλά κρατήθηκε το περασμένο τρίμηνο το εργατικό κόστος στην Αμερική.---Μείωση των παραγγελιών για αναλώσιμα προϊόντα.---Σε νέες απολύ
Ο Αλαν Γκρηνσπαν προειδοποιεί για μεγαλύτερη διολίσθηση της αμερικανικής οικονομίας. Ο Διευθυντής της Κεντρικής Τράπεζας των Ηνωμένων Πολιτειών, Άλαν Γκρηνσπαν, επανέλαβε την άποψή του ότι εξακολουθούν να υπάρχουν κίνδυνοι για μεγαλύτερη διολίσθηση της ήδη εξασθενιμένης αμερικανικής οικονομίας πριν την αναμενόμενη ανάκαμψή της αργότερα φέτος. Ο κ. Γκρηνσπαν κατέθεσε στην αρμόδια για Τραπεζικές Υποθέσεις επιτροπή της Αμερικανικής Γερουσίας, στην οποία προεδρεύει ο ελληνικής καταγωγής δημοκρατικός γερουσιαστής από την πολιτεία Μαίρυλαντ, Πωλ Σαρμπάνης. Η κατάθε΄ση του αυτή ήταν παρόμοια με εκείνη, την οποία έκανε την περασμένη εβδομάδα σε αντίστοιχη επιτροπή της Βουλής των Αντιπροσώπων. Ειδικότερα, ο κ. Γκρηνσπαν είπε ότι η Ομοσπονδιακή Υπηρεσία Αποθεματικού, όπως είναι γνωστή η Κεντρική Τράπεζα στις Ηνωμένες Πολιτείες, είναι έτοιμη να μειώσει και πάλι τα δανειοδοτικά επιτόκια στην περίπτωση που θα χρειαστεί να γίνει κάτι τέτοιο. Ο κ. Γκρηνσπαν εξέφρασε κατόπιν συγκρατημένη αισιοδοξία, ότι τα οικονομικά προβλήματα της Τουρκίας και της Αργεντινής επιλύονται σταδιακά. Όπως είπε, η παγκόσμια οικονομία είναι τώρα σε καλύτερη θέση από εκείνη στην οποία βρισκόταν πριν τέσσερα χρόνια για την απορρόφηση των δονήσεων που προκαλούν ταυτόχρονες οικονομικές κρίσεις, οικονομικοί πανικοί κατά την έκφρασή του, σε διάφορες αναπτυσσόμενες χώρες. Επίσης παρατήρησε ότι η απότομη πτώση στις τιμές των χρεογράφων κατά τους τελευταίους μήνες αποτελεί τραυματική εμπειρία για πολλούς επενδυτές. Κι αυτό, επειδή έτσι έσκασε το μπαλόνι της κερδοσκοπίας, το οποίο ωθούσε τις τιμές των μετοχών σε ύψη ψηλότερα από εκείνα που θα μπορούσαν να δικαιολογήσουν τα συνήθη οικονομικά δεδομένα. Ο κ. Γκρηνσπαν έκανε ειδική αναφορά στις μετοχές εταιρειών που αναπτύσσουν επιχειρηματική δράση στο διαδίκτυο, λέγοντας ότι οι μετοχές των εταιρειών αυτών αρχικά ανέβηκαν με εκπληκτική ταχύτητα σε αφάνταστα ύψη. Ήταν η εποχή της μανίας του Ιντερνετ, κατά την οποία παρατηρήθηκε δυσανάλογα μεγάλη επενδυτική αντίδραση στις προόδους της τεχνολογίας. Ο κ. Γκρηνσπαν απέρριψε κατόπιν επικρίσεις ορισμένων γερουσιαστών, ότι η Κεντρική Τράπεζα των Ηνωμένων Πολιτειών περίμενε υπερβολικά πολύ χρόνο πριν επιδοθεί με αποφασιστικότητα στη σημερινή πολιτική της μείωσης των δανειοδοτικών επιτοκίων και της αναθέρμανσης της οικονομικής δραστηριότητας. Διάφορα μέλη της αμερικανικής νομοθετικής εξουσίας διατύπωσαν την άποψη, ότι δεδομένου πως οι ενδείξεις επιβράδυνσης του ρυθμού οικονομικής ανάπτυξης είχαν εκδηλωθεί τον περασμένο Οκτώβριο, η Κεντρική Τράπεζα δεν έπρεπε να περιμένει μέχρι τον Ιανουάριο για ν αρχίσει να μειώνει τα δανειοδοτικά επιτόκια. Χαμηλά κρατήθηκε το περασμένο τρίμηνο το εργατικό κόστος στην Αμερική. Νέα έρευνα έδειξε πως το εργατικό κόστος για τις αμερικανικές επιχειρήσεις αυξήθηκε με αργότερο ρυθμό το δεύτερο τρίμηνο φέτος. Ο δείκτης για το εργατικό κόστος του Υπουργείου Εργασίας των ΗΠΑ, που παρακολουθείται στενά, γιατί αποτελεί ένα από τα κριτήρια του πληθωρισμού, ανέβηκε το τρίμηνο Απριλίου-Ιουνίου κατά εννέα δέκατα της εκατοστιαίας μονάδας σε σύγκριση με ένα κόμμα ένα τοις εκατό που είχε ανεβεί κατά το τρίμηνο Ιανουαρίου-Μαρτίου. Αναλυτές λένε πως η βραδύρυθμη ανάπτυξη της αμερικανικής οικονομίας και η αυξανόμενη ανεργία φέτος βοήθησαν στο κρατηθεί χαμηλά το εργατικό κόστος. Μείωση των παραγγελιών για αναλώσιμα προϊόντα. Έκθεση του Υπουργείου Εμπορίου αναφέρει πως οι νέες παραγγελίες για μη αναλώσιμα προϊόντα, δηλαδή για προϊόντα που προορίζονται να κρατήσουν τουλάχιστον για τρία χρόνια, μειώθηκαν τον περασμένο μήνα κατά δύο τοις εκατό, δηλαδή δύο φορές παραπάνω απ ό,τι αναμενόταν, ενώ το Μάϊο είχαν αυξηθεί κατά δύο κόμμα επτά τοις εκατό. Οι περισσότερες μειώσεις παραγγελιών έγιναν αναφορικά με αεροπλάνα, αυτοκίνητα και κομπιούτερ. Αναλυτές λένε πως η έκθεση του Υπουργείου Εμπορίου δείχνει πως ο κατασκευαστικός τομέας κατά πάσα πιθανότητα δεν θα ανακάμψει σύντομα. Οι βιομηχανίες, λένε οι ίδιοι αναλυτές, αγωνίζονται να εξαντλήσουν τα αποθέματά τους εν μέσω δραστικής μείωσης της καταναλωτικής ζήτησης. Σε νέες απολύσεις θα προβούν η Αλκατέλ και η Χιούλετ Πάκαρντ. Η γαλλική Αλκατέλ και η Ιαπωνική Σόνυ ανακοίνωσαν μεγάλες ζημιές για το τελευταίο τρίμηνο. Αξιωματούχοι της Σόνυ δηλώνουν πως τα κέρδη της εταιρείας μειώθηκαν το δεύτερο τρίμηνο φέτος κατά δύο δισεκατομμύρια τετρακόσα σαράντα εκατομμύρια δολλάρια και προσθέτουν πως η αποτελματωμένη σε παγκόσμιο επίπεδο καταναλωτική ζήτηση, η αύξηση των αποθεμάτων και η μείωση των τιμών θα πλήττουν την εταιρεία για το υπόλοιπο του χρόνου φέτος. Εξ άλλου η Αλκατέλ ανέφερε απώλειες της τάξης των δύο δισεκατομμυρίων επτακοσίων δέκα εκατομμυρίων δολλαρίων. Αρμόδιοι της εταιρείας αποδίδουν τη ζημιά στη δυσπραγία του τομέα τηλεπικοινωνιών. Η Αλκατέλ λέει πως ΄μέχρι το τέλος του χρόνου σκοπεύει να απολύσει δεκατέσσερες χιλιάδες υπαλλήλους της, που αντιστοιχούν στο περίπου δεκατρία τοις εκατό του εργατικού της δυναμικού. Απολύσεις όμως ανακοίνωσε και η αμερικανική Χιούλετ Πάκαρντ, που εδρεύει στην Καλιφόρνια, η οποία μειώνει το προσωπικό της κατά έξη χιλιάδες άτομα, που αντιστοιχούν στο έξη κόμμα έξη τους εργατικού της δυναμικού. Τέλος δυό άλλες μεγάλες εταιρείες που ανακοίνωσαν αυτή τη βδομάδα απώλειες κερδών είναι η Ντυπόν και η Ζήροξ.